ზოოტოპია
ზოოტოპია (Zootopia, გაერთიანებულ სამეფოსა და სხვა ქვეყნებში აგრეთვე ცნობილი როგორც ზოოტროპოლისი, Zootropolis) — უოლტ დისნეის ანიმაციური სტუდიების 2016 წლის ამერიკული 3D ანიმაციური სათავგადასავლო ფილმი, Walt Disney Pictures-ის დისტრიბუციით. იგი 55-ეა დისნეის ანიმაციური სრულმეტრაჟიანი ფილმების სიაში. ფილმის რეჟისორები არიან ბაირონ ჰოვარდი („ბოლტი“, „ჩახლართული“) და რიჩ მური („გამანადგურებელი რალფი“). ფილმის პერსონაჟებს ახმოვანებენ ჯინიფერ გუდვინი, ჯეისონ ბეიტმენი, იდრის ელბა, ჯენი სლეიტი, ნეიტ ტორენსი, ბონი ჰანტი, დონ ლეიკი, ტომი ჩონგი, ჯ. კ. სიმონსი, ოქტავია სპენსერი, ალან ტუდიკი და შაკირა. სიუჟეტი აღწერს უცნაურ დუეტს — პოლიციელ კურდღელს და გაიძვერა მელას, რომლებიც იძიებენ ცხოველებით დასახლების ქალაქის ბინადართა გატაცებას. „ზოოტოპიას“ პრემიერა გამართა ბელგიაში, ბრიუსელის ანიმაციურ ფესტივალზე, 2016 წლის 13 თებერვალს, ხოლო კინოგაქირავებაში ფილმი ტრადიციულ 2D, დისნეის ციფრულ 3D, RealD 3D და IMAX-ის 3D ფორმატებში, აშშ-ში, 4 მარტს გავიდა. მან მიიღო კრიტიკოსთა ფართო აღიარება, ანიმაციის ხარისხისთვის, გახმოვანებისთვის, პერსონაჟებისთვის, იუმორისთვის, სცენარისთვის, დისკრიმინაციის თემებისთვის და საზოგადოებრივი სტერეოტიპებისთვის. რამდენიმე ქვეყანაში ჩვენების პირველივე დღემ შემქმნელებს რეკორდული შემოსავალი მოუტანა, მოგვიანებით კი მსოფლიო მასშტაბით შემოსავალმა 1 მილიარდ აშშ დოლარს გადააჭარბა. „ზოოტოპია“, ამრიგად, იყო 2016 წლის რიგით მეოთხე ყველაზე შემოსავლიანი ფილმი. იგი აგრეთვე გახდა ყველა დროის რიგით 28-ე ყველაზე შემოსავლიანი ფილმი. „ზოოტოპია“ ამერიკის კინოინსტიტუტმა დაასახელა 2016 წლის ფილმების საუკეთესო ათეულში. მან მიიღო ოსკარი წლის საუკეთესო სრულმეტრაჟიანი ანიმაციური ფილმისთვის, ოქროს გლობუსი (იმავე კატეგორიაში), კრიტიკოსების არჩევანის ჯილდო და „ენი“, აგრეთვე BAFTA.